Κατερίνα Σακελλαροπούλου

Η Κατερίνα Σακελλαροπούλου (Θεσσαλονίκη, 30 Μαΐου 1956), είναι Ελληνίδα δικαστικός και νομικός, εν ενεργεία Πρόεδρος της Ελληνικής Δημοκρατίας από το 2020. 

Επίσης, έχει διατελέσει πρόεδρος του Συμβουλίου της Επικρατείας από το 2018 έως το 2020.

Βιογραφικά Στοιχεία 
Γεννήθηκε στη Θεσσαλονίκη στις 30 Μαΐου 1956. Η καταγωγή της οικογένειάς της είναι από τη Σταυρούπολη Ξάνθης. Ο πατέρας της, Νικόλαος Σακελλαρόπουλος, υπήρξε αντιπρόεδρος του Αρείου Πάγου.  

Σπούδασε νομική στο Τμήμα Νομικής του Πανεπιστημίου Αθηνών, από το οποίο αποφοίτησε το 1978. Στο πλαίσιο της εκπαιδευτικής της άδειας (1989-1990), παρακολούθησε μαθήματα συνταγματικού και διοικητικού δικαίου μεταπτυχιακού επιπέδου, στο Πανεπιστήμιο Paris II.

Δικαστική σταδιοδρομία 
Τον Νοέμβριο του 1982 διορίστηκε εισηγήτρια στο Συμβούλιο της Επικρατείας. Το 1988, προήχθη στον βαθμό του παρέδρου και τοποθετήθηκε στο Γ΄ Τμήμα. Το 2000, προήχθη στον βαθμό του συμβούλου και τοποθετήθηκε στο Ε’ Τμήμα. 

Διετέλεσε πρόεδρος της Ένωσης Δικαστικών Λειτουργών του ΣτΕ (1993-1995 και 2000-2001), γενική γραμματέας (1985-1986) και αντιπρόεδρος (2006-2008). Υπήρξε μέλος της Κεντρικής Νομοπαρασκευαστικής Επιτροπής (1993-1995). 

Δίδαξε Δίκαιο Περιβάλλοντος στην Εθνική Σχολή Δικαστών (2005-2014). Ορίστηκε μέλος της Επιτροπής Εισαγωγικού και Εξαγωγικού Διαγωνισμού της σχολής αυτής και διετέλεσε μέλος του Συμβουλίου Σπουδών (2010-2013). Διετέλεσε πρόεδρος του Πειθαρχικού Συμβουλίου του Υπουργείου Εξωτερικών (2013-2015).

Ήταν εισηγήτρια στην απόφαση για τη διατήρηση των Προσφυγικών της λεωφόρου Αλεξάνδρας και των διατηρητέων της οδού Διονυσίου Αρεοπαγίτου και εισηγήτρια στην απόφαση εναντίον της εκτροπής του Αχελώου. Υπήρξε μέλος της μειοψηφίας που διαφώνησε με την κατάργηση του νόμου Ραγκούση (ν. 3838/2010) για την ιθαγένεια, είχε ταχθεί υπέρ της αλλαγής των ταυτοτήτων και της μη αναγραφής του θρησκεύματος, ενώ το 2018 υπό την προεδρία της το ΣτΕ αποφάσισε ότι είναι νόμιμη και αναγκαία η ένταξη των προσφυγοπαίδων στα σχολεία.

Τον Φεβρουάριο του 2015 για την υπόθεση Παπακωνσταντίνου πρότεινε μαζί με άλλους τέσσερις δικαστές να κηρυχθεί αθώος. Στις 23 Οκτωβρίου 2015, προήχθη στον βαθμό του αντιπροέδρου και τοποθετήθηκε στο Γ´ Τμήμα, ως αναπληρώτρια πρόεδρος. Από τον Μάρτιο του 2015 έως το 2019 ήταν πρόεδρος του Διοικητικού Συμβουλίου του επιστημονικού σωματείου «Ελληνική Εταιρεία Δικαίου του Περιβάλλοντος».

Στις 17 Οκτωβρίου 2018, με πρόταση του τότε υπουργού Δικαιοσύνης Μιχάλη Καλογήρου, προήχθη στον βαθμό του προέδρου του Συμβουλίου της Επικρατείας και ήταν η πρώτη γυναίκα στο αξίωμα αυτό. Παραιτήθηκε από τη θέση πριν από την εκλογή της ως Προέδρου της Δημοκρατίας.

Πρόεδρος της Δημοκρατίας 
Στις 15 Ιανουαρίου 2020, ο Πρωθυπουργός Κυριάκος Μητσοτάκης την πρότεινε για τη θέση της Προέδρου της Ελληνικής Δημοκρατίας. Στην ψηφοφορία, στις 22 Ιανουαρίου, ήταν η μοναδική υποψηφιότητα και εκλέχτηκε νέα Πρόεδρος της Δημοκρατίας με 261 ψήφους.

Ορκίστηκε Πρόεδρος της Δημοκρατίας, ενώπιον της Βουλής των Ελλήνων, την Παρασκευή 13 Μαρτίου 2020, και ανέλαβε την επόμενη ημέρα διαδεχόμενη στον προεδρικό θώκο τον Προκόπη Παυλόπουλο. Είναι η 13η Πρόεδρος από το 1924, η 8η Πρόεδρος από τη μεταπολίτευση το 1974 (στην Γ' Ελληνική Δημοκρατία) και η πρώτη γυναίκα Πρόεδρος της Δημοκρατίας στην ιστορία της Ελλάδας.

Προσωπική ζωή 
Η Κατερίνα Σακελλαροπούλου έχει μία κόρη από προηγούμενο γάμο. Σύντροφός της είναι ο νομικός Παύλος Κοτσώνης. 
Διαμένει σε πρότυπο συγκρότημα κατοικιών με βιοκλιματικούς πράσινους χώρους, στην περιοχή του Μεταξουργείου.
Είναι υποστηρίκτρια του Άρη Θεσσαλονίκης.

Διακρίσεις

Παράσημα 
 
  Μεγαλόσταυρος του Τάγματος του Σωτήρος (13 Μαρτίου 2020)
  Μεγαλόσταυρος του Τάγματος της Τιμής (13 Μαρτίου 2020)
  Μεγαλόσταυρος του Τάγματος του Φοίνικος (13 Μαρτίου 2020)
  Μεγαλόσταυρος του Τάγματος της Ευποιΐας (13 Μαρτίου 2020)
 Χρυσό Μετάλλιο Κερκυραϊκής Αξιοσύνης, Δήμος Κεντρικής Κέρκυρας & Διαποντίων Νήσων (21 Μαΐου 2021)
 Χρυσό Μετάλλιο του Αποστόλου Παύλου, Ιερά Μητρόπολις Φιλίππων, Νεαπόλεως και Θάσου (2 Ιουλίου 2021)

 Μέγα Περιδέραιο του Τάγματος Μακαρίου Γ΄ (21 Σεπτεμβρίου 2020)

 Μέγα Περιδέραιο του Τάγματος του Νείλου (21 Νοεμβρίου 2020)
 
  Μεγαλόσταυρος Ιππότης με Περιδέραιο του Τάγματος Αξίας της Ιταλικής Δημοκρατίας (6 Οκτωβρίου 2020)
 
  Μέλος του Τάγματος Εξαιρετικών Αξιών (2021)
 
  Μεγάλο Περιδέραιο του Τάγματος του Πρίγκιπα Ερρίκου (28 Μαρτίου 2022)
 
 Μεγαλόσταυρος του Τάγματος του Λεοπόλδου (2 Μαΐου 2022)

 Μεγαλόσταυρος του Τάγματος του Λευκού Διπλού Σταυρού (6 Σεπτεμβρίου 2022)

 Μεγαλόσταυρος του Τάγματος του Λέοντος (31 Οκτωβρίου 2022)

Επιτιμοποιήσεις 

 Επίτιμη Δημότης Δήμου Καστοριάς, 11 Νοεμβρίου 2022

Επίτιμη Δημότης Δήμου Σύμης, 7 Μαΐου 2022
Επίτιμη Δημότης Γκρέτσια Σαλεντίνα, 11 Απριλίου 2022
Επίτιμη Δημότης Δήμου Γαύδου, 6 Ιανουαρίου 2022
Επίτιμη Δημότης Δήμου Κεντρικής Κέρκυρας και Διαποντίων Νήσων, 21 Μαΐου 2021
 Επίτιμη Δημότης Δήμου Καρπάθου, 4 Οκτωβρίου 2020
 Επίτιμη Δημότης Δήμου Μεγίστης, 13 Σεπτεμβρίου 2020
 Επίτιμη Δημότης Δήμου Λειψών, 29 Ιουνίου 2020
 Επίτιμη Διδάκτορας της Νομικής Σχολής του Αριστοτελείου Πανεπιστημίου Θεσσαλονίκης, 30 Ιουνίου 2021
Επίτιμη Διδάκτορας του Τμήματος Περιβάλλοντος του Ιονίου Πανεπιστημίου, 5 Ιουνίου 2022
Επίτιμη Διδάκτορας του Τμήματος Πολιτικής Επιστήμης και Δημόσιας Διοίκησης της Σχολής Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών, 16 Ιουνίου 2022
Επίτιμη Δημότης Δήμου Χάλκης, 11 Σεπτεμβρίου 2022
Επίτιμη Δημότης Δήμου Σύρου - Ερμούπολης, 22 Σεπτεμβρίου 2022
Επίτιμη Δημότης Δήμου Καστοριάς, 11 Νοεμβρίου 2022

Παραπομπές

Έλληνες δικαστικοί
Απόφοιτοι Εθνικού και Καποδιστριακού Πανεπιστημίου Αθηνών
Πρόεδροι του Συμβουλίου της Επικρατείας
Πρόεδροι της Ελληνικής Δημοκρατίας
Αρχηγοί ευρωπαϊκών κρατών
Ηγέτες εν ενεργεία